In nomine sancte et individue Trinitatis, Patris et Filii et Spiritus Sancti, amen. Anno Incarnationis ejusdem millesimo CCC quadragesimo secundo, ego Petrus Boulerii, de Beligneyo super Oscarnam, rector ecclesie parochialis de Monestoy et capellanus altaris Beate Katherine in ecclesia Beati Lazari Eduensis, Dei gracia sanus mente et corpore, cogitans de supremis, nesciens quid dies crastina sit michi paritura, cum nichil certius morte, nichil incertius hora mortis, ne decedam intestatus, ad honorem et laudem Domini nostri Jhesu Christi et beate Marie virginis, matris ejus totiusque curie celestis, de bonis et rebus meis, michi a Deo collatis, testamentum meum seu voluntatem ultimam meam facio et ordino in hunc modum. In primis, animam meam recommendo altissimo Creatori et beate Marie virgini, matri ejus, totique curie celesti dicendo: In manus tuas, Domine, commendo spiritum meum. Deinde omnes injurias michi dictas et illatas remitto, et volo atque precipio quod debita mea persolvantur et quod clamores mei et iniquitates mee emendantur. Item, volo quod fiat inventarium de bonis meis per manus executorum meorum, inferius nominandorum. Item, sepulturam meam eligo in ecclesia de Beligneyo, in qua batismum suscepi, videlicet juxta sepulturam patris mei, et volo et ordino quod triginta libre cere emantur pro luminari meo faciendo. Item, volo et ordino quod die obitus mei, tercia die dicti obitus, et die annarii dicti obitus tresdecim presbiteri convocentur, qui habebunt celebrare quilibet divinum officium pro remedio anime mee, et importabit quilibet duodecim denarios Parisiensium cum refectione. Item, volo et ordino quod dictis tribus diebus cuilibet pauperi membro Christi venienti ad elemosinam detur unus denarius Turonensium aut una denariata panis cum fabis, prout est consuetum fieri in talibus in villa de Beligneyo. Item, volo et ordino quod die obitus dicantur sex psalteria, et dentur pro quolibet psalterio duodecim denarii Turonensium. Item, volo et ordino quod a die obitus mei usque ad annum, qualibet die una missa pro deffunctis celebretur pro remedio anime mee et benefactorum meorum. Item, do et lego ecclesie de Beligneyo decem libras Parisiensium semel ad redditus emandos pro anniversario tali die qua inhumatus fuero, quolibet anno imperpetuum faciendo, de quinque presbiteris et pro absolutionibus meis die dominica in dicta ecclesia imperpetuum faciendis. Item, do et lego ecclesie parochiali de Monestoy, cujus rector existo, decem libras Parisiensium semel ad redditus emandos pro anniversario meo faciendo bis in anno, de tribus presbiteris, videlicet unum mense novembris et aliud mense aprilis imperpetuum, et pro absolutionibus meis in dicta ecclesia diebus dominicis imperpetuum faciendis. Item, do et lego decano et capitulo Eduensi decem libras Parisiensium semel ad emendum redditus pro anniversario meo in ecclesia Eduensi imperpetuum faciendo. Item, do et lego fratribus Vallis Sancti Benedicti, pro quinque missis in ecclesia sua celebrandis in crastino obitus mei, pro remedio anime mee, quindecim solidos Turonensium semel. Item, do et lego curato de Suilleyo, pro tribus missis in ecclesia sua celebrandis, decem solidos Turonensium semel. Item, do et lego conventui fratrum minorum de Belna, pro pitancia, decem solidos Turonensium semel. Item, do et lego conventui fratrum predicatorum Divionensium, pro pitancia, decem solidos Turonensium semel. Item, do et lego pauperibus Domus Dei in castro Eduensi decem solidos Turonensium semel. Item, do et lego domino Eduensi episcopo quadraginta solidos Turonensium semel. Item, do et lego archidiacono Belnensi viginti quinque solidos Turonensium semel. Item, do et lego archipresbitero Colcharum decem solidos Turonensium semel. Item, do et lego Girardo Rongeti, clerico meo, unam de robis meis integram et quadraginta solidos Turonensium semel, pro servicio michi impenso. Item, do et lego matri mee, si contingat me decedere ante ipsam, dimidiam partem cujusdam domus quam habeo in villa de Allossa una cum vineis quas habeo in finagio dicte ville, ad vitam suam duntaxat, et viginti libras Turonensium semel. In residuo autem omnium bonorum meorum, tam mobilium quam immobilium, heredes meos instituo fratres meos, Johannem Boulerii, rectorem ecclesie de Maligneyo, et Regnaudum Boulerii de Beligneyo. Item, executores meos hujusmodi testamenti mei seu ultime mee voluntatis constituo et ordino dominum Johannem Boulerii, rectorem ecclesie de Maligneyo, fratrem meum predictum, dominum Egidium Pellis, rectorem ecclesie de Volenayo, et Egidium Moron de Beligneyo, consanguineos meos, quibus executoribus meis predictis do et lego, pro pena et labore quem ipsi habebunt in exequendo hanc meam ultimam voluntatem, videlicet cuilibet ipsorum viginti quinque solidos semel. Dans et concedens ipsis executoribus meis et cuilibet ipsorum generalem, plenam et liberam potestatem in exequendo hanc meam ultimam voluntatem, etc. Datum et actum Edue, die lune post festum Revelacionis beati Lazari, anno predicto, presentibus dominis Johanne Paheneti, curato de Manleto, Guillermo, curato Sancti Johannis in Crota Eduensis, Lamberto, curato de Comella, Girardo, curato de Magobrio, Pontio de Castro Novo, presbiteris, Symoneto Juglerii, clerico, et Roberto dicto Baudié, testibus ad premissa vocatis specialiter et rogatis.